Urmareste Modifică dimensiunea fontului: Play

Bucureşti, 7 mai /Agerpres/ - Primul ministru, Victor Ponta, a afirmat, miercuri seara, că atâta timp cât va ocupa o funcţie publică va respecta Casa Regală, una dintre instituţiile fundamentale ale statului român modern.

"Cât timp voi ocupa o funcţie publică voi arăta tot respectul pe care instituţiile statului român trebuie să-l acorde uneia dintre instituţiile fundamentale. Ştiţi foarte bine că am susţinut, alături de colegii mei, şi la procesul de revizuire a Constituţiei României, menţionarea Casei Regale, a Bisericii Ortodoxe ca fundamente ale statului român modern", a spus Ponta, la Palatul Elisabeta după dineul oferit de Casa Regală cu ocazia sărbătorii zilei de 10 Mai.

Premierul a susţinut că, pentru el, ziua de 10 Mai reprezintă "unul din simbolurile fundamentale ale statului modern român''.

"A fost o mare onoare, pentru mine, o mare cinste să particip la acest prim eveniment din seria care marchează ziua de 10 Mai şi doresc, de fiecare dată, să arăt respectul Guvernului pentru contribuţia pe care a avut-o şi o are în continuare Casa Regală la istoria României", a mai spus Victor Ponta.

Întrebat dacă ar fi coabitat cu un rege, în condiţiile în care România ar fi regat, premierul a subliniat că ''monarhii îşi respectă statutul''. "Monarhii, peste tot în Europa, după cum ştiţi foarte bine, îşi respectă statutul şi nu au existat acest gen de probleme. Eu sunt foarte mândru doar de faptul că, alături de domnul Tăriceanu, atunci liderul de grup al colegilor liberali, am putut, prin decizia noastră, să deschidem un moment istoric - discursul regelui în Parlament, după mai bine de 60 de ani", a replicat Ponta.

Premierul a refuzat să răspundă unei întrebări referitoare la prezenţa Elenei Udrea la Nana.

"O să-mi cer scuze, dar din faţa unei clădiri în care sunt evenimente legate de Casa Regală nu pot să fac comentarii politice (...) Toate lucrurile grave pot să aştepte până plec din faţa acestei instituţii respectabile şi după aceea discutăm despre doamne nerespectabile", a adăugat Ponta. AGERPRES/(A - autor: Daniel Popescu, editor: Cristina Tatu)